**ארגון רוטרי הבינלאומי** (באנגלית: **Rotary International**) הוא ארגון של מועדונים התנדבותיים הממוקמים בכל רחבי העולם במטרה לפעול למען הקהילה בתחומים חברתיים שונים. קיימים למעלה מ־32,000 מועדונים ב־200 מדינות שונות. חברי המועדון נקראים "**רוטריונים**" (באנגלית: **Rotarians**).

מטרת המועדון
------------

מטרת המועדון היא לקרב אנשי עסקים בכל רחבי העולם במטרה ליזום פרויקטים הומניטריים ולעודד יחסי שלום ואחווה בין אומות העולם.

מוטו המועדון הוא "שירות לזולת מעל הפרט" (באנגלית: Service above Self) או "הרווח הגדול ביותר הוא למשרתים את האחר" ("They profit most who serve best"). מוטו זה שונה ב־2005 מהמוטו הקודם, שהיה "הרווח הגדול ביותר ניתן למשרת את האחר" ("He profits most who serves the best").

היסטוריה
--------

הנהלת הרוטרי הבינלאומי, אוונסטון, אילינוי שבארצות הברית.
### ייסוד המועדון

ראשיתה של התנועה בשנת 1905 בשיקגו, שבמדינת אילינוי בארצות הברית. את התנועה ייסד עורך הדין פול האריס (Paul P. Harris) יחד עם שלושה אנשי עסקים אחרים, אשר רצה להציב את היחס לזולת מעל הרצון של הפרט לדאוג רק לעצמו. הפגישה הראשונה של חברי המועדון נערכה ב־23 בפברואר 1905, ובה נכחו האריס, החייט היראם א. שורי (Hiram E. Shorey), סוחר הפחם סילבסטר שיל (Silvester Schiele), ומהנדס המכרות גוסטב אי. לואר (Gustave E. Loehr). בפגישה בחרו בשם "רוטרי" כשם המועדון מאחר שהחליטו שהמועדון ייפגש כל פעם במשרד אחר של אחד מהם ברוטציה.
במהלך השנים הצטרפו אנשי עסקים נוספים למועדון ונפתחו סניפים נוספים. ב־1910 נוסד האיגוד הלאומי של מועדוני רוטרי, ובאותה שנה נוסד המועדון הראשון מחוץ לארצות הברית – בויניפג במניטובה שבקנדה.
ב־1911 נוסד המועדון הראשון מחוץ לצפון אמריקה – בדבלין שבאירלנד, ב־1919 נוסד מועדון בקובה וב־1920 בהודו. בעקבות תפוצת המועדון בכל העולם שונה שם הארגון בשנת 1922 ל"ארגון הרוטרי הבינלאומי" (**Rotary International**).

### מועדון הרוטרי בגרמניה הנאצית

עם עליית הנאצים לשלטון בגרמניה מרבית מועדוני הרוטרי בגרמניה נסגרו בשל התנגדותם לפעילות הממשלה הגרמנית. המועדונים שנותרו פתוחים גירשו את חבריהם היהודים בדרישת השלטונות, וכן הוצאו מהמועדונים מתנגדי הממשל (כך למשל במועדון במינכן גורש מהמועדון חתן פרס נובל לספרות תומאס מאן בהוראת השלטונות הנאצים).

הנאצים ראו בארגון הבינלאומי גוף הפועל נגדם, ואסרו על חברי המפלגה הנאצית להיות חברים במועדון.

### הרוטרי ותנועת החמאס

ארגון הטרור חמאס מתייחס לתנועת הרוטרי וכן לארגון ליונס הבינלאומי, בשל פעילותם הרבה בקרב קהילות יהודיות בישראל ובארצות הברית, כאל ארגונים ציוניים. כחלק ממצע הארגון משנת 1988, החמאס קורא להשמדת ארגון רוטרי.

### הארגון כיום

נכון לשנת 2006, בארגון הרוטרי חברים כ־1.2 מיליון חברים ב־32,000 מועדונים על פני 200 ארצות. ארגון זה הוא ארגון החברות השני בגודלו בעולם, אחרי ארגון הליונס.

חברות במועדון
-------------

לוגו האופן הפנימי
לוגו הרוטרקט
לוגו האינטרקט
על פי חוקתם, מגדירים עצמם המועדונים (ה״צ׳ארטרים״), מועדונים אל-מפלגתיים.

ניתן להצטרף למועדון לאחר קבלת הזמנה מחבר מועדון פעיל. מטרת המועדונים היא לשרת את הקהילה המקומית ואף את כלל העולם באמצעות השתתפות בפרויקטים מקומיים וכלל עולמיים.

חברות של כבוד ניתנת על ידי המועדון לאנשים שתרמו לחברה, בהתאם לאידיאלים של המועדון. חברות זו ניתנת במקרים יוצאי דופן, וחברים של כבוד פטורים מתשלום דמי חבר, אולם אינם רשאים להצביע בארגון ולשאת משרה בו. חברות של כבוד היא מוגבלת בזמן, ונמשכת לרוב שנה אחת אולם ניתן להאריכה או לקצרה.

ארגון הרוטרי תומך במספר ארגוני משנה בהם:

* **הרוטרקט** – ארגון בו חברים אנשים צעירים בני גילאים 18–30. בארגונים אלה חברים כ־185,000 חברים ב־8,000 מועדונים על פני 155 מדינות.
* **הרוטרי אינטראקט** – בארגון זה חברים בני גילאי 14–18. בארגון זה חברים כ־239,000 חברים ב־10,400 מועדונים על פני 108 מדינות.
* **ה־Rotary Community Corps** או **RCC** בו חברים כ־103,000 חברים שאינם חברי רוטרי, על פני 4,400 מועדונים ב־68 מדינות.

### חברות נשים במועדון

עם הקמת המועדון לא הורשו נשים להשתתף בו. נשות הרוטריונים, בהם אשתו של פול האריס עצמו, היו חברות במועדון נלווה שנקרא האופן הפנימי. נשות הרוטריונים הורשו להשתתף בפעילויות של המועדון עצמו, ואשתו של האריס אף נשאה נאומים בפגישות של המועדונים.

ביקורת על מדיניות המועדון שלא לקבל נשים החלה לעלות בשנות ה־70 של המאה ה-20. בשנת 1976 הרשה מועדון הרוטרי בדוארט שבקליפורניה לנשים להצטרף אליו. התנועה העולמית הורתה למועדון לבטל את חברות הנשים, ומשהמועדון סירב, בוטל הצ'ארטר שלו בשנת 1978. המועדון הגיש תביעה נגד התנועה בבית משפט בקליפורניה בהתאם לחוקי שוויון הזכויות של המדינה האוסרים על אפליה מגדרית. בית המשפט הורה לקבל נשים למועדון, ומועדון הרוטרי ערער לבית המשפט העליון של ארצות הברית, אולם לבסוף, בשנת 1986 הסכים הארגון לקבל נשים לשורותיו. בהחלטה מאוחרת יותר, מה־4 במאי 1987, דחה בית המשפט העליון של ארצות הברית את הערעור פה אחד.

הפילוסופיה שבבסיס פעילות המועדון
--------------------------------

המטרות הרשמיות של המועדון הם לעודד ולטפח אידיאלים של שירות הקהילה על בסיס יזמות עסקית בכלל, וכן בפרט לטפח ולעודד:

1. היכרות כבסיס לשירות הקהילה
2. סטנדרטים אתיים גבוהים בפעילות העסקית והמקצועית תוך הכרה בחשיבות כל המקצועות לחברה, ובכבודו של כל עוסק ועוסק כאדם שיכול לתרום לחברה.
3. אידיאל שירות הקהילה בכל פעילותו של חבר המועדון – בין אישית, בין עסקית ובין קהילתית.
4. קידום של הבנה בינלאומית, רצון טוב ושלום תוך פעילות עסקית ומקצועית.

אובייקטים אלה נבדקים באמצעות "מבחן ארבע הדרכים הרוטריוני" (באנגלית: "Rotarian Four-Way test") באמצעותו ניתן לבדוק האם פעילות מסוימת תואמת את רוח הרוטרי. מבחן זה פותח על ידי חבר המועדון והיזם הרברט טיילור בתקופת השפל הכלכלי הגדול ואומץ רשמית על ידי המועדון בשנת 1942. בכל פעילות יש לשאול את השאלות הבאות:

* האם היא האמת?
* האם היא צודקת לכל הנועדים בדבר?
* האם הפעילות תקדם רצון טוב וחברות הדדית?
* האם הפעילות תהיה לתועלתם של כל הנוגעים בדבר?

תוכניות הרוטרי
--------------

### פוליו פלוס

לוגו פוליו פלוס
אחת הפעילויות הידועות ביותר של הארגון היא פרויקט **פוליו פלוס** (באנגלית: **PolioPlus**) הבינלאומי – פרויקט לחיסול מחלת שיתוק הילדים. פרויקט זה החל בשנת 1985 במסגרתו נאספו למעלה מ־600 מיליון דולרים ועשרות אלפי שעות תרומה לקהילה למלחמה בשיתוק הילדים. התרומה הכספית ושעות התרומה אפשרו חיסון של למעלה משני מיליארד ילדים כנגד שיתוק ילדים. פרויקט זה היווה השראה לארגון הבריאות העולמי אשר בעקבות הצלחת הפרויקט החליט בשנת 1989 לחסל את המחלה עד שנת 2000. כיום משמש ארגון הרוטרי בתור הארגון המרכזי הפועל יחד עם ארגון יוניצ"ף וארגון הבריאות העולמי במטרה זו.

### מלגות ותוכניות נוער

לוגו תוכנית חילופי הנוער
אחת התוכניות הידועות של המועדון היא תוכנית חילופי הנוער של הרוטרי שמטרתה לאפשר חילופי תלמידי תיכון ממדינות שונות.

### מרכזי השכלה ולימוד

מאז שנת 2002 החלה קרן הרוטרי בשילוב עם אוניברסיטאות ברחבי העולם להקים מרכזים ללימודיים בינלאומיים בנושאי שלום ופתרון סכסוכים. בין האוניברסיטאות אשר לקחו חלק במיזם: האוניברסיטה הנוצרית הבינלאומית (יפן), אוניברסיטת קווינסלנד (אוסטרליה), המכון הפריזאי ללימודים פוליטיים (Institut d'Etudes Politiques de Paris) (צרפת), אוניברסיטת ברדפורד (הממלכה המאוחדת), אוניבסידד דל סלוודור (Universidad del Salvador) (ארגנטינה), אוניברסיטת צפון קרוליינה בצ'אפל היל (University of North Carolina at Chapel Hill), אוניברסיטת דיוק ואוניברסיטת קליפורניה בברקלי שבארצות הברית.

### פעילות מקומית

במקביל לפעילות הבינלאומית פועל כל מועדון גם במישור המקומי במטרה לפעול למען הקהילה.
כך למשל פועלים המועדונים המקומיים בישראל לשיקום היערות בצפון הארץ שניזוקו במהלך מלחמת לבנון השנייה.

המועדון בקולנוע
---------------

מועדון הרוטרי מוזכר בסרטו של סטיבן ספילברג תפוס אותי אם תוכל. אביו של גיבור הסרט, פרנק אבגנייל בגילומו של לאונרדו דיקפריו היה חבר המועדון.

חברי מועדון ידועים
------------------

דגלי מועדוני רוטרי
### חברים של כבוד

* בלגיהבלגיה אלברט הראשון, מלך בלגיה
* ארצות הבריתארצות הברית ניל ארמסטרונג, אסטרונאוט אמריקאי
* בלגיהבלגיה בודואן הראשון
* הולנדהולנד ברנרד מליפה ביסטרפלד, נסיך הולנד
* ארצות הבריתארצות הברית ג'ורג' ווקר בוש, נשיא ארצות הברית
* הממלכה המאוחדתהממלכה המאוחדת וינסטון צ'רצ'יל, ראש ממשלת בריטניה
* ארצות הבריתארצות הברית קלווין קולידג', נשיא ארצות הברית
* ארצות הבריתארצות הברית גורדון קופר, אסטרונאוט אמריקאי.
* ארצות הבריתארצות הברית וולט דיסני, תסריטאי ויזם.
* ארצות הבריתארצות הברית תומאס אדיסון, ממציא אמריקאי.
* הממלכה המאוחדתהממלכה המאוחדת אדוארד השמיני, הדוכס מווינדזור.
* ארצות הבריתארצות הברית דווייט אייזנהאואר, נשיא ארצות הברית.
* ארצות הבריתארצות הברית ג'רלד פורד, נשיא ארצות הברית.
* שוודיהשוודיה המלך קארל השישה עשר, מלך שוודיה
* מרוקומרוקו חסן השני, מלך מרוקו
* נורווגיהנורווגיה תור היירדאל
* ניו זילנדניו זילנד סר אדמונד הילרי
* ארצות הבריתארצות הברית הרברט הובר, נשיא ארצות הברית
* ארצות הבריתארצות הברית ג'ון פיצג'רלד קנדי, נשיא ארצות הברית.
* ארצות הבריתארצות הברית לארי קינג
* ארצות הבריתארצות הברית צ'ארלס לינדברג
* ארצות הבריתארצות הברית דאגלס מקארתור
* הממלכה המאוחדתהממלכה המאוחדת הנסיך פיליפ, דוכס אדינבורו.
* צ'ילהצ'ילה אוגוסטו פינושה, שליט צ'ילה
* מונקומונקו הנסיך רנייה השלישי, שליט מונקו
* ארצות הבריתארצות הברית רונלד ריגן, נשיא ארצות הברית
* ארצות הבריתארצות הברית הארי טרומן, נשיא ארצות הברית
* הממלכה המאוחדתהממלכה המאוחדת מרגרט תאצ'ר, ראש ממשלת בריטניה
* ארצות הבריתארצות הברית אלן שפארד, אסטרונאוט אמריקאי
* ארצות הבריתארצות הברית וודרו וילסון, נשיא ארצות הברית

### חברים בארגון

* ארצות הבריתארצות הברית מל גיבסון
* ארצות הבריתארצות הברית פרנק בורמן, אסטרונאוט אמריקאי
* ארצות הבריתארצות הברית ריצ'רד בירד
* ארצות הבריתארצות הברית ג'ימי קרטר, נשיא ארצות הברית
* הממלכה המאוחדתהממלכה המאוחדת נוויל צ'מברלין, ראש ממשלת בריטניה
* גרמניהגרמניה תומאס מאן, סופר גרמני
* איטליהאיטליה גוליילמו מרקוני, ממציא איטלקי
* צ'כוסלובקיהצ'כוסלובקיה יאן מסריק, שר החוץ של צ'כוסלובקיה
* גרמניהגרמניה אלברט שווייצר, זוכה פרס נובל לשלום
* ארצות הבריתארצות הברית ארל וורן, נשיא בית המשפט העליון של ארצות הברית
* ארצות הבריתארצות הברית אורוויל רייט

ארגון ואדמיניסטרציה
-------------------

מבחינה אדמיניסטרטיבית פועל המועדון במישור המקומי, במישור המחוזי ובמישור הבינלאומי על מנת לבצע את מטרותיו. המועדונים המקומיים מאמנים (chartered) על ידי הנהלת המועדון הבינלאומי באוונסטון הסמוכה לשיקגו שבמדינת אילינוי שבארצות הברית. 32,000 המועדונים ברחבי העולם מקובצים ל־529 מחוזות ול־34 אזורים.

במישור המקומי
כל מועדון בוחר את נשיא המועדון לתקופה של שנה אחת מבין חבריו. למועדון אוטונומיה בבחירות פעולותיו, כל עוד אלה אינם סותרים את חוקת המועדון וחוקי המועדון הבינלאומי. בראש כל מועדון מקומי עומד דירקטוריון בו חברים הנשיא, סגן הנשיא, מזכיר המועדון ואוצר המועדון.

במישור המחוזי
נגיד המחוז משמש כנציג המחוז בפני המועדון הבינלאומי ומתאם פעילות המחוז עם מחוזות אחרים בכל העולם. הנגידים נפגשים פעם בשנה בכנס שנערך כל שנה בארץ אחרת.
מדינת ישראל מהווה מחוז אחד.

במישור האזורי
כ־15 מחוזות יוצרים אזור. בראש כל אזור עומד מנהל האזור המשמש חבר בדירקטוריון הרוטרי הבינלאומי. מנהל האזור נבחר על ידי המועדונים באזור לתקופה של שנתיים.

במישור הבינלאומי
בראש הארגון הבינלאומי עומד דירקטוריון ובו חברים 17 מנהלי האזורים, נשיא נבחר ונשיא מכהן. כל בעלי התפקידים נבחרים לתקופה של שנה אחת. הדירקטוריון קובע את פעילות הארגון לאותה שנה.

בראש האדמיניסטרציה של הארגון עומד המזכיר הכללי של הארגון ותחתיו 600 עובדים.

רוטרי בישראל
------------

הכניסה למועדון רוטרי בירושלים, שנות ה-40 של המאה ה-20
 ערך מורחב – **רוטרי ישראל**  

ב־22 בינואר 1929 הוקם המועדון הראשון של רוטרי בארץ ישראל. המועדון הוקם בירושלים, והמועדון המקים היה מועדון קהיר.

קישורים חיצוניים
----------------

ויקישיתוף מדיה וקבצים בנושא **רוטרי** בוויקישיתוף
* 

* אתר האינטרנט הרשמי של רוטרי (באנגלית)
* אתר רוטרי ישראל
* Rotary אתר רשמי
* אתר PolioPlus
* אתר PolioEradication.org
* רוטרי הבינלאומי - אתר בריטניה
* רוטרי, באתר אנציקלופדיה בריטניקה (באנגלית)
* רוטרי, דף שער בספרייה הלאומית
* רוטרי, ברשת החברתית פייסבוק

* רוטרי, ברשת החברתית טוויטר

* רוטרי, ברשת החברתית אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267384305171
* BnF: cb11867069k (data)
* GND: 1009492-1
* ISNI: 0000 0004 0491 2963
* LCCN: n80038307
* SNAC: w6jq4s93
* SUDOC: 034757112
* VIAF: 159165695
* WorldCat: lccn-n2011081055

 |